Erling Bonnesen (V), 2009-01-29:
Mange ældre i Danmark er aktive seniorer med stor livsudfoldelse, aktivitet og trivsel.
I Venstre bakker vi op om, at mange ældre selv ønsker at skabe indhold i deres liv.
Det gælder deres ret til egne valg og selvbestemmelse.
Det er en glæde at se, at rigtig mange ældre lever et aktivt seniorliv og er godt tilfredse med tilværelsen og den service, som de får.
Både kommunerne og de ældre selv skal have mulighed for at vælge, hvordan man som ældre bedst lever sit liv og holder sig aktiv, og hvordan færdighedstab bedst bliver forebygget.
Kommunerne har både handlefrihed og handlekraft til at tilrettelægge arbejdet for de ældre sådan, at der indgår et forebyggende sigte.
Med kommunalreformen er kommunerne blevet så store, at de har fået grundlag for og bedre muligheder for at udvikle kompetencer og viden om, hvordan man bedst gør tingene.
Afbureaukratiseringsprojektet vil også løbende kunne fjerne bureaukratiske regler og fremme gode eksempler.
Serviceloven giver kommunerne mulighed for at iværksætte generelle tilbud, der har et aktiverende og forebyggende sigte.
Som en del af regeringens kvalitetsreform indgår en kvalitetsfond på 25 mia. kr., hvoraf en del vil blive prioriteret til bedre fysiske rammer og ny teknologi bl.a. i ældreplejen.
Derudover er der på finansloven for 2009 sørget for, at der ligesom i de 2 forgangne år er afsat midler til at udvikle projekter og ideer, der kommer fra medarbejderne og de ældre selv.
Der er tale om 25 mio. kr. i 2009 og 50 mio. kr. i 2010.
Vi er af den opfattelse, at de mennesker, der har med den aktive ældrevelfærd at gøre, også bedst ved, hvordan man skal tilrettelægge det og udvikle det i praksis.
Vi lægger også vægt på frivillighed og initiativ.
Derfor er der også i satspuljen for 2009 afsat 55 mio. kr. over en 4-årig periode til udviklingsstøtte til frivillige organisationer, og ca. 20 mio. kr. af de 55 mio. kr. er afsat til udvikling af ældrehjælpen.
Regeringen etablerede allerede i 2006 en forebyggelsesfond på 3 mia. kr. En succesrig forebyggelse af nedslidning kan på sigt også få betydning for, at ældres færdigheder og selvhjulpenhed bevares længst muligt.
Jobplanen har gjort det mere attraktivt for de ældre at arbejde.
Der er blevet skaffet et særligt skattefradrag for de 64-årige på op til 100.000 kr. årligt, og folkepensionisterne får 30.000 kr. i bundfradrag, hvis de vælger at arbejde blot nogle få timer.
De generelle økonomiske forhold for de ældre er også forbedret.
Jeg vil også fremhæve, at vi i regeringens tid jo også har indført frit valg og fast kontaktperson, har bygget flere ældre- og plejeboliger, har indført kvalitetskontrakter, servicebeviser, brugertilfredshedsundersøgelser, forebyggende hjemmebesøg, ensomhedspuljen og støtte til motions- og idrætsinitiativer.
Kort og godt: Mange ting er blevet indført til glæde og gavn for de ældre.
Indsatsen for arbejdskraftbesparende teknologi har også bidraget til bedre muligheder for selvbestemmelse og selvudfoldelse.
Med et hjælpemiddel er borgeren mindre afhængig af hjælp fra andre, og vedkommende kan selv bestemme.
Derudover har vi besluttet at indføre et loft over egenbetaling for madservice i plejeboliger.
Det betyder, at borgerne fra den 1. juli 2009 ikke skal betale mere end maksimalt 3.000 kr. om måneden for deres mad.
Der er kort og godt blevet taget mange initiativer fra regeringens side til at forebygge færdighedstab og til at aktivere de ældre.
Afslutningsvis vil jeg sige, at det også er en glæde at se de mange aktiviteter, der foregår rundtom i ældreklubber og forskellige sociale sammenhænge.
Det er alt sammen med til at understrege en god trivsel på ældreområdet.
På vegne af undertegnede fra Venstre, hr. Dennis Flydtkjær fra Dansk Folkeparti og fru Vivi Kier fra Det Konservative Folkeparti skal jeg hermed fremsætte følgende:
Forslag til vedtagelse
»Folketinget opfordrer regeringen til at fortsætte indsatsen for at forbedre ældres vilkår, så de får gode muligheder for at udfolde et socialt, aktivt og værdigt ældreliv.
Folketinget konstaterer, at der også i de næste år er afsat betydelige midler til ældreområdet.
Centralt står kommunalbestyrelserne og deres muligheder for lokalt at udvikle ældreområdet som en del af det kommunale selvstyre.
Med kommunalreformen har kommunerne det samlede ansvar for forebyggelsesindsatsen.
Mange kommuner er allerede godt i gang med at implementere forebyggelsesperspektivet på ældreområdet.
Folketinget vil fortsat arbejde for at sikre rammerne for en sådan indsats.
Folketinget opfordrer kommunerne til at sikre, at der er overensstemmelse mellem pris og kvalitet for kommunale ydelser, f.eks. mad til ældre.«